Xornadas de Patrimoniu Lingüísticu y Cultural
#000001
Nos sieglos que siguen l’asturllionés va ir perdiendo territoriu. La castellanización llingüística de ciudades cumo Llión ou Zamora son claves pa entender la situación delicada que tien la llingua nos sous territorios actuales. Lo mesmo pasa más pal sur, en Tras-os-Montes, onde l’avance del portugués va ir cercándolu contra la frontera. N’Asturias, nel sieglu XVII, vuelve a vese l’idioma nos textos cola aparición de las primeras obras literarias d’autor conecíu escritas por Antón González Reguera.
#000005
N’acabando’l sieglu XVIII ye cuando empicipian a aparecer más personas que s’interesan y escriben n’asturllionés. Esti fenómenu que va mantenese todu’l s.XIX y nos primeiros años del s.XX va dase cuasimente namás que n’Asturias. Nesti territoriu aparez el primer llibru n’asturianu en 1839, Colección de poesías en dialecto asturiano, de José Caveda y Nava. En Miranda, José Leite de Vasconcelos escribe’l primer llibru en mirandés, Froles Mirandesas, en 1884, y en Llión hai qu’esperar a 1907 pa ver Cuentos en dialecto leonés, de Caitanu Bardón. Con todo, los caminos y ritmos que sigue la llingua en cada territoriu van ser distintos y usan en tódolos casos las normas del castellanu y el portugués. Nas últimas décadas del sieglu XX, cuando hai un crecimientu notable de la producción artística n’asturllionés n’Asturias y Miranda, en Llión y Zamora van vese intentos d’avanzar nel mesmu sentíu, pero nun chega a consolidase un movimientu estable a favor del idioma. El resultáu ye una separación cuasi total ente los procesos que se tán xenerando nos estremos sur y norte del espaciu llingüísticu y l’aceleración del retrocesu de la llingua na zona intermedia.
#000006